STATVTVM est, vt duo maturi  studiosi fratres semper diu noctuque dormitorium custodiant, aut quando potuerint simul, aut quando non potuerint vicissim: quando vero causa refectionis simul esse non potuerint, sicut inter se condixerint, vnus reficiat, alter custodiat. Quando autem alia de causa, similiter fiat. Causa instituti huius fuit, quia frequenter propter absentiam custodum,  multitudinem illic conuenientium, multorum querelæ fiebant; quod vestes suas, vel quælibet regularia indumenta sæpe perderent, nec perdita facile inuenire possent. Vnde vt tam istud vitaretur, quam vt omnes qui prouenire possent contrarij casus cauerentur, istud decretum est.